《谒陈白沙先生》
明代·王士衡

二十馀龄入帝京，何人海内最知名。三千首上追风雅，五百年来见老成。

岭海烟波生肺腑，关闽风月在窗棂。自从别却金台后，夜夜天南看德星。

作者简介：王士衡，一作仕衡，字秉铨。定安（今属海南省）人。明宪宗成化十三年（一四七七）举人。游太学，丘浚器重之。孝宗弘治间，选中书舍人，升衡王府审理副，再升右长史。武宗正德间，丁内艰，起任岷府，修《武宗实录》。后致仕家居，卒年八十。祀乡贤。明正德《琼台志》卷三八、清道光《广东通志》卷三〇一、清道光《琼州府志》卷三三有传。